CELEX: C2005/257/08
Language: sl
Date: 2005-10-15 00:00:00
Title: Zadeva C-318/05: Tožba Komisije Evropskih skupnosti proti Zvezni republiki Nemčiji, vložena dne 17. avgusta 2005

15.10.2005   
            
            
               SL
            
            
               Uradni list Evropske unije
            
            
               C 257/4
            
         Tožba Komisije Evropskih skupnosti proti Zvezni republiki Nemčiji, vložena dne 17. avgusta 2005
   (Zadeva C-318/05)
   (2005/C 257/08)
   Jezik postopka: nemščina
   Komisija Evropskih skupnosti, ki jo zastopata Richard Lyal in Kilian Gross, z naslovom za vročanje v Luxembourgu, je dne 17. avgusta 2005 na Sodišče Evropskih skupnosti vložila tožbo proti Zvezni republiki Nemčiji.
   Tožeča stranka Sodišču predlaga, naj:
   
               1)
            
            
               ugotovi, da je Zvezna republika Nemčija s tem, da je plačila šolnin za šolanje v tujini brez izjeme izključila iz odbitka posebnih izdatkov, določenega v členu 10(1), točka 9 Einkommensteuergesetz (EStG), kršila svoje obveznosti iz členov 18, 39, 43 in 49 ES.
            
         
               2)
            
            
               Zvezni republiki Nemčiji naloži plačilo stroškov.
            
         Tožbeni razlogi in bistvene navedbe
   Po mnenju Evropske komisije določba iz člena 10(1), točka 9 nemškega Einkommensteuergesetz ni v skladu s prostim pretokom storitev in pravicami do prostega gibanja oseb, določenimi v Pogodbi ES.
   V skladu s členom 10(1), točka 9 EStG ima davčni zavezanec v Nemčiji možnost, da se od njegovih obdavčljivih dohodkov odbije 30 odstotkov, s strani države odobrene ali priznane, plačane šolnine zasebnim šolam, kot posebni izdatek njegovega obdavčljivega dohodka. Za šolnino zasebni šoli, ki ima sedež v drugi državi članici, takšna možnost odbitka ne velja.
   Komisija šteje splošno izključitev tujih zasebnih šol iz prikazane davčne ugodnosti za diskriminatorno. Davčno neugodni položaj tujih zasebnih šol po njenem mnenju krši tako prost pretok storitev tujih šol kot tudi davčnih zavezancev, s sedežem v Nemčiji, ki bi želeli svoje otroke poslati v tujo zasebno šolo.
   Tuje zasebne šole se morajo tako ustanoviti v Nemčiji, če se želijo izogniti podrejenemu konkurenčnemu položaju z davčno neugodnostjo svojih strank. Nedopustno je na tak način posegati v svobodo ustanavljanja.
   Nazadnje omejitev možnosti odbitka krši pravico do prostega gibanja državljanov drugih držav EU, ki se želijo preseliti v Nemčijo, toda istočasno svojim otrokom še naprej zagotoviti šolanje na zasebnih šolah v matični državi. Isto velja za nemške državljane, ki živijo v drugi državi članici, vendar so v Nemčiji še vedno neomejeno davčno zavezani. Tudi oni so prikrajšani, če želijo svoje otroke poslati na zasebno šolo zunaj Nemčije.